b'\n_START_ARTICLE_\n\xc5\xa0ir\xc5\xa1ovi Okeanoloogia Instituut\n_START_PARAGRAPH_\n\xc5\xa0ir\xc5\xa1ovi-nimeline Venemaa Teaduste Akadeemia Okeanoloogia Instituut, akron\xc3\xbc\xc3\xbcm IORAN (vene keeles \xd0\x98\xd0\xbd\xd1\x81\xd1\x82\xd0\xb8\xd1\x82\xd1\x83\xd1\x82 \xd0\xbe\xd0\xba\xd0\xb5\xd0\xb0\xd0\xbd\xd0\xbe\xd0\xbb\xd0\xbe\xd0\xb3\xd0\xb8\xd0\xb8 \xd0\xb8\xd0\xbc\xd0\xb5\xd0\xbd\xd0\xb8 \xd0\x9f. \xd0\x9f. \xd0\xa8\xd0\xb8\xd1\x80\xd1\x88\xd0\xbe\xd0\xb2\xd0\xb0 \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xbe\xd0\xb9 \xd0\xb0\xd0\xba\xd0\xb0\xd0\xb4\xd0\xb5\xd0\xbc\xd0\xb8\xd0\xb8 \xd0\xbd\xd0\xb0\xd1\x83\xd0\xba), on Venemaal Moskvas asuv Venemaa Teaduste Akadeemia \xc3\xbcks instituute._NEWLINE_See on Venemaa vanim ja suurim okeanoloogia valdkonnas tegutsev uurimiskeskus ja ainus keskus Venemaal, kes korraldab uurimisekspeditsioone k\xc3\xb5igile maakera ookeanidele. IORAN on ka ainus Venemaal asuv instituut, mis tegeleb uurimist\xc3\xb6\xc3\xb6ga mereteaduste k\xc3\xb5igis valdkondades ning arendab iseseisvalt teadusuuringuteks vajaminevat meretehnikat. Instituut on nimetatud vene h\xc3\xbcdrobioloogi ja polaaruurija Pjotr \xc5\xa0ir\xc5\xa1ovi j\xc3\xa4rgi (1954)._NEWLINE_Instituut asutati 1946. aastal Okeanoloogialaboratooriumi (tegutses 1941. aastast) baasil. Esimeseks direktoriks m\xc3\xa4\xc3\xa4rati instituudi rajajaid akadeemik Pjotr \xc5\xa0ir\xc5\xa1ov, kes j\xc3\xa4i sellesse ametisse kuni oma surmani 1953. aasta veebruaris._NEWLINE_T\xc3\xa4nap\xc3\xa4eval t\xc3\xb6\xc3\xb6tab instituudis 1600 inimest, neist 111 teadusdoktorit ja 330 teaduste kandidaati.\n_START_SECTION_\nIORAN-i \xc3\xb5petatud n\xc3\xb5ukogu\n_START_PARAGRAPH_\nInstituudi \xc3\xb5petatud n\xc3\xb5ukogu (vene keeles \xd0\xa3\xd1\x87\xd0\xb5\xd0\xbd\xd1\x8b\xd0\xb9 \xd1\x81\xd0\xbe\xd0\xb2\xd0\xb5\xd1\x82 \xd0\x98\xd0\xbd\xd1\x81\xd1\x82\xd0\xb8\xd1\x82\xd1\x83\xd1\x82\xd0\xb0 \xd0\xbe\xd0\xba\xd0\xb5\xd0\xb0\xd0\xbd\xd0\xbe\xd0\xbb\xd0\xbe\xd0\xb3\xd0\xb8\xd0\xb8 \xd0\xb8\xd0\xbc. \xd0\x9f. \xd0\x9f. \xd0\xa8\xd0\xb8\xd1\x80\xd1\x88\xd0\xbe\xd0\xb2\xd0\xb0 \xd0\xa0\xd0\x90\xd0\x9d) on instituudi kollegiaalne juhtorgan. Selle liikmed valitakse salajasel h\xc3\xa4\xc3\xa4letusel instituudi teadust\xc3\xb6\xc3\xb6tajate konverentsil. \xc3\x95petatud n\xc3\xb5ukogusse kuuluvad ex officio (ameti poolest) instituudi direktor (kes esimehena juhib \xc3\xb5petatud n\xc3\xb5ukogu t\xc3\xb6\xc3\xb6d) ja instituudi teadussekret\xc3\xa4r. Ilma valimiseta kuuluvad n\xc3\xb5ukogusse ka instituudis t\xc3\xb6\xc3\xb6tavad Venemaa Teaduste Akadeemia liikmed._NEWLINE_2018. aasta seisuga kuulus n\xc3\xb5ukogusse 111 liiget, sealhulgas 15 Venemaa TA liiget. Neist 10 t\xc3\xb6\xc3\xb6tab praegu instituudis: Arkadi Aleksejev, Aleksandr Vere\xc5\xa1t\xc5\xa1aka, Sergei Gulev, Pjotr Zavjalov, Mihhail Zalihhanov, Aleksandr Lissits\xc3\xb5n, Leopold Lobkovski, Viktor Neiman, Gennadi Smirnov ja Mihhail Flint. V\xc3\xa4ljastpoolt instituuti on n\xc3\xb5ukogusse kaasatud veel viis Venemaa TA liiget._NEWLINE_IORAN-i \xc3\xb5petatud n\xc3\xb5ukogu 111 liikme hulka kuulub ka kauaaegne instituudi maavarade ja paleookeanoloogia labori juhataja, praegu paleookeanoloogia labori peateadur, professor Ivar Murdmaa.\n_START_SECTION_\nAspirantuur\n_START_PARAGRAPH_\nInstituudi aspirantuuris saab \xc3\xb5ppida okeanoloogia, h\xc3\xbcdrobioloogia ja iht\xc3\xbcoloogia erialal. 2013. aastal kehtima hakanud haridusseaduse j\xc3\xa4rgi loetakse aspirantuuri k\xc3\xb5rghariduse kolmandaks astmeks._NEWLINE_Aspirantuuris sooritab aspirant kandidaadimiinimumi eksami. Paralleelselt \xc3\xb5ppet\xc3\xb6\xc3\xb6ga osaleb ta uurimist\xc3\xb6\xc3\xb6s (talle m\xc3\xa4\xc3\xa4ratakse teaduslik juhendaja), mille l\xc3\xb5ppedes peab aspirant publitseerima teadusartikli K\xc3\xb5rgema Atesteerimiskomisjoni (VAK) poolt aktsepteeritud v\xc3\xa4ljaandes ja tegema ettekande \xc3\xbcleliidulise tasemega teaduskonverentsil. Aspirantuuris \xc3\xb5pitakse kolm v\xc3\xb5i neli aastat. P\xc3\xa4rast kvalifikatsioonit\xc3\xb6\xc3\xb6 kaitsmist antakse kraadi\xc3\xb5ppurile \xc3\xb5ppej\xc3\xb5u-uurija (\xd0\xbf\xd1\x80\xd0\xb5\xd0\xbf\xd0\xbe\xd0\xb4\xd0\xb0\xd0\xb2\xd0\xb0\xd1\x82\xd0\xb5\xd0\xbb\xd1\x8c-\xd0\xb8\xd1\x81\xd1\x81\xd0\xbb\xd0\xb5\xd0\xb4\xd0\xbe\xd0\xb2\xd0\xb0\xd1\x82\xd0\xb5\xd0\xbb\xd1\x8c) kvalifikatsioon._NEWLINE_Vastavalt uuele \xc3\xb5ppestandardile ei kuulu kandidaadit\xc3\xb6\xc3\xb6 kirjutamine ja kaitsmine kohustusliku aspirantuuri\xc3\xb5ppe programmi. Siiski, kui \xc3\xb5ppet\xc3\xb6\xc3\xb6 ajal aspirant avaldas VAK-i poolt aktsepteeritud v\xc3\xa4ljaandes v\xc3\xa4hemalt kolm teadusartiklit ja p\xc3\xa4lvis eksamikomisjoni poolt aspirantuuri l\xc3\xb5put\xc3\xb6\xc3\xb6 (kvalifikatsioonit\xc3\xb6\xc3\xb6) eest k\xc3\xb5rge hinde, siis selle l\xc3\xb5put\xc3\xb6\xc3\xb6 kaitsmine v\xc3\xb5idakse lugeda kandidaadiv\xc3\xa4itekirja eelkaitsmiseks ja aspirant saab v\xc3\xb5imaluse p\xc3\xa4rast aspirantuuri\xc3\xb5pet kaitsta oma t\xc3\xb6\xc3\xb6 v\xc3\xa4itekirja kaitsmise n\xc3\xb5ukogus.\n_START_SECTION_\nDoktorantuur\n_START_PARAGRAPH_\nAlates 2014. aastast v\xc3\xb5tab instituut doktorantuuri vastu vastavalt Venemaa F\xc3\xb6deratsiooni Valitsuse m\xc3\xa4\xc3\xa4rusele "Doktorantuuri m\xc3\xa4\xc3\xa4ruse kinnitamise kohta". Vastuv\xc3\xb5tmise eelduseks on kandidaadikraad, avaldatud teadust\xc3\xb6\xc3\xb6de nimekiri, suunamiskiri ning IORAN-i teadusn\xc3\xb5ukogu kinnitatud doktorit\xc3\xb6\xc3\xb6 teema ja ettevalmistamise detailne plaan._NEWLINE_Instituudi doktorantuuri saab astuda okeanoloogia, h\xc3\xbcdrobioloogia ja iht\xc3\xbcoloogia erialal.'